
Okresný súd Stará Ľubovňa 8T/40/2025 8525010235 06. 10. 2025 Mgr. Vladimír Gurka ECLI:SK:OSSL:2025:8525010235.2
TRESTNÝ ROZKAZ V MENE SLOVENSKEJ REPUBLIKY Okresný súd Stará Ľubovňa, samosudca Mgr. Vladimír Gurka, vydáva dňa 6. októbra 2025 v Starej Ľubovni, podľa § 353 Trestného poriadku tento rozhodol: Obvinený A. B., nar. XX.X.XXXX v C., trvale bytom C., D. C., t.č. vo výkone väzby v ÚVV a ÚVTOS Prešov, je vinný, že že dňa 12.6.2025 v čase okolo 19:00 hod. vstúpil cez vchodové dvere do reštaurácie PHO DEM nachádzajúcej sa na Letnej č. 6 v Starej Ľubovni, ktorá bola v tom čase otvorená pre verejnosť, prešiel do priestorov toaliet, tam počkal, kým sa reštaurácia zatvorí, pričom dňa 13.6.2025 v čase okolo 01:40 hod. a vyšiel z priestorov toaliet, prešiel do priestoru reštaurácie k pultu, za ktorým je pokladňa, z ktorej zobral presne nezistené množstvo bankoviek v nezistených nominálnych hodnotách a z neuzamknutej skrinky nachádzajúcej sa na pravej strane pod pokladňou zobral 1 kus plastovej fľaše nápoja Royal Cola o objeme 0,33 l v hodnote 2,- eur a 1 kus plechovky nápoja Vinea o objeme 0,33 l v hodnote 2,- eur, následne v čase okolo 05:47 hod. opäť vošiel do priestorov reštaurácie, kde z pokladne vzal opäť niekoľko kusov bankoviek v presne nezistených nominálnych hodnotách, potom sa vrátil do priestorov toaliet, kde počkal do cca 05:49 hod. dňa 13.6.2025, odkiaľ odišiel takým spôsobom, že si kľúčom vloženým do zámku z vnútornej strany odomkol vchodové dvere reštaurácie a odišiel s odcudzenými peniazmi a nápojmi na doposiaľ nezistené miesto, čím obchodnej spoločnosti PHO DEM – REŠTAURÁCIA.SK s.r.o. so sídlom Letná 1073/6, 064 01 Stará Ľubovňa, IČO: 55 395 317 spôsobil škodu odcudzením finančnej hotovosti v sume 150,- eur a odcudzením nápojov škodu vo výške 4,- eur, teda prisvojil si cudziu vec tým, že sa jej zmocnil a čin spáchal vlámaním, čím
spáchal
prečin krádeže podľa § 212 ods. 1 písm. b) Trestného zákona. Za to mu
súd ukladá:
Podľa § 212 ods. 1 Trestného zákona, za použitia § 38 ods. 2 Trestného zákona trest odňatia slobody na 12 (dvanásť) mesiacov nepodmienečne. Podľa § 48 ods. 2 písm. a) Trestného zákona súd obvineného na výkon uloženého trestu odňatia slobody zaraďuje do ústavu na výkon trestu s minimálnym stupňom stráženia.
Podľa § 60 ods. 1 písm. a) Trestného zákona súd obvinenému ukladá trest prepadnutia veci, a to čiernej kukly zn. Eska vydanej obvineným dňa 27.6.2025. Podľa § 287 ods. 1 Trestného poriadku súd obvinenému ukladá povinnosť nahradiť poškodenému PHO DEM - REŠTAURÁCIA.SK s.r.o. so sídlom Letná 1073/6, 064 01 Stará Ľubovňa, IČO: 55 395 317 škodu vo výške 154,- (jednostopäťdesiatštyri) eur. Poučenie: Proti tomuto trestnému rozkazu môžu obvinený, osoby, ktoré sú oprávnené podať v jeho prospech odvolanie, ako aj prokurátor podať do 8 dní od jeho doručenia na tunajšom súde písomne odpor. V prospech obvineného môžu podať odpor jeho príbuzní v priamom rade, jeho súrodenci, osvojiteľ, osvojenec, manžel a druh, avšak nie proti vôli obvineného; lehota na podanie odporu im končí tým dňom ako obvinenému. Prokurátor môže podať odpor aj v prospech obvineného, a to i proti vôli obvineného. Obvinený a osoby, ktoré sú oprávnené podať v jeho prospech odvolanie, poškodený, ako aj prokurátor sa môžu výslovným vyhlásením vzdať práva podať odpor a okrem poškodeného môžu výslovným vyhlásením vziať podaný odpor späť, a to až do vtedy, kým prokurátor neprednesie na hlavnom pojednávaní obžalobu, po tomto vyhlásení už nemôžu odpor podať. Osoba, ktorá je oprávnená podať v prospech obvineného odvolanie, môže vziať podaný odpor späť len s jeho výslovným súhlasom. Ak oprávnená osoba v zákonnej lehote podá odpor, samosudca rozhodne podľa § 241 ods. 1 písm. j) Tr. por. o prijatí obžaloby a nariadi vo veci hlavné pojednávanie. Ak bol odpor podaný v lehote a nebol vzatý späť kým prokurátor neprednesie na hlavnom pojednávaní obžalobu, trestný rozkaz sa ruší; ak na hlavnom pojednávaní súd postupuje podľa § 255 ods. 3 Tr. por. a prokurátor neprednesie obžalobu, trestný rozkaz sa ruší vyhlásením uznesenia o vrátení veci prokurátorovi na postup podľa § 232 a § 233 Tr. por. alebo vyhlásením rozsudku, ktorým súd schválil dohodu o vine a treste. Proti výroku o náhrade škody, ktorým bola priznaná náhrada škody, môže poškodený podať odpor, ktorý ak odpor podá včas, trestný rozkaz sa ruší vo výroku o náhrade škody a samosudca odkáže uznesením poškodeného s jeho nárokom na náhradu škody na civilný proces, prípadne na konanie pred iným príslušným orgánom. Rovnako sa postupuje aj vtedy, ak odpor proti výroku o náhrade škody podá iná oprávnená osoba. Trestný rozkaz sa stane právoplatným a vykonateľným ak odpor nebol podaný, uplynutím lehoty na jeho podanie; ak odpor bol vzatý späť, dňom jeho späťvzatia; ak sa oprávnená osoba vzdala práva podať odpor a obvinený súčasne vyhlásil, že nesúhlasí, aby odpor podala v jeho prospech iná oprávnená osoba, dňom vzdania sa práva podať odpor.

